62024CJ0086
BREITHIÚNAS NA CÚIRTE (an tOchtú Dlísheomra)
2 Deireadh Fómhair 2025 (
*1
)
(Tarchur chun réamhrialú – Aontas custaim – Rialachán (AE) Uimh. 952/2013 – Tionscnamh earraí a chinneadh – Rialachán Tarmligthe (AE) 2015/2446 – Fo-cheannteideal 730441 den Chóras Comhchuibhithe um Thuairisciú agus um Chódú Tráchtearraí – Feadáin, píobáin agus próifílí tolla gan uaim, iad déanta as cruach nó as iarann (seachas iarann teilgthe) – Bailíocht na rialach tionscnaimh is infheidhme maidir le píobáin cruach – Píobáin teo chríochnaithe, fuarlaghdaithe ina dhiaidh sin)
I gCás C‑86/24,
IARRAIDH ar réamhrialú faoi Airteagal 267 CFAE ó Krajský soud v Ostravě – pobočka v Olomouci (an Chúirt Réigiúnach, Ostrava – Roinn Olomouc, Poblacht na Seice), trí bhreith an 23 Eanáir 2024, a fuarthas ag an gCúirt an 2 Feabhra 2024, sna himeachtaí
CS STEEL a.s.
v
Generální ředitelství cel,
tugann AN CHÚIRT (an tOchtú Dlísheomra),
agus í comhdhéanta mar seo a leanas: S. Rodin (Rapóirtéir), Uachtarán Dlísheomra, N. Piçarra agus N. Fenger, Breithiúna,
Abhcóide Ginearálta: R. Norkus,
Cláraitheoir: R. Stefanova-Kamisheva, Riarthóir,
ag féachaint don nós imeachta i scríbhinn agus tar éis éisteacht an 27 Márta 2025,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
CS STEEL a.s., ag D. Urbanec, advokát,
–
Generální ředitelství cel, ag P. Polák,
–
Rialtas na Seice, ag L. Březinová, L. Halajová, M. Smolek agus J. Vláčil, i gcáil Gníomhairí,
–
Rialtas na Spáinne, ag M. Morales Puerta agus P. Pérez Zapico, i gcáil Gníomhairí,
–
an Coimisiún Eorpach, ag B. Eggers agus J. Hradil, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú le bailíocht na bunrialach is infheidhme maidir leis na hearraí faoi fo-cheannteideal 730441 (‘an bhunriail’) den Chóras Comhchuibhithe um Thuairisciú agus um Chódú Tráchtearraí (‘CC’), dá bhforáiltear in Iarscríbhinn 22-01 a ghabhann le Rialachán Tarmligthe (AE) 2015/2446 ón gCoimisiún an 28 Iúil 2015 lena bhforlíontar Rialachán (AE) Uimh. 952/2013 ó Pharlaimint na hEorpa agus ón gComhairle a mhéid a bhaineann le rialacha mionsonraithe maidir le forálacha áirithe de Chód Custaim an Aontais (IO 2015 L 343, lch. 1).
2
Rinneadh an iarraidh seo in imeachtaí idir CS STEEL a.s., cuideachta de chuid na Seice, agus Generální ředitelství cel (an Ard-Stiúrthóireacht um Chustaim, Poblacht na Seice) (‘an t‑údarás custaim náisiúnta’) maidir le coigeartú ar dhleachtanna custaim a fhorchuirtear ar an gcuideachta sin.
An dlí lena mbaineann
Dlí idirnáisiúnta
3
Bunaíodh CC leis an gCoinbhinsiún Idirnáisiúnta ar an gCóras Comhchuibhithe um Thuairisciú agus um Chódú Tráchtearraí, a tugadh i gcrích sa Bhruiséil an 14 Meitheamh 1983 (Sraith Chonarthaí
na Náisiún Aontaithe, Iml. 1503, lch. 4, Uimh. 25910 (1988)), i gcomhthéacs na hEagraíochta Domhanda Custaim (EDC), agus a formheasadh, lena phrótacal leasaitheach an 24 Meitheamh 1986, thar ceann Chomhphobal Eacnamaíochta na hEorpa, le Cinneadh 87/369/CEE ón gComhairle an 7 Aibreán 1987 (IO 1987 L 198, lch. 1). Déantar Nótaí Míniúcháin CC a tharraingt suas laistigh de EDC i gcomhréir le forálacha an Choinbhinsiúin sin.
4
Sonraíonn an Nóta Míniúcháin a bhaineann le ceannteideal 7304 an méid seo a leanas:
‘Féadfar feadáin, píobáin agus próifílí tolla atá faoin gceannteideal seo a mhonarú trí na próisis seo a leanas:
[...]
(B) Easbhrú te i bhfáisceán, ina n‑úsáidtear gloine (próiseas Ugine-Sejournet) nó bealadh eile, de chruinneán. Áirítear sa phróiseas sin, go deimhin, na hoibríochtaí seo a leanas: druileáil, leathnú nó gan é nó í a leathnú agus easbhrú.
Tagann oibríochtaí bailchríche tar éis na n‑oibríochtaí a shainítear thuas:
–
bailchríoch the: sa chás seo, téann an feadán amh, tar éis aththéamh, trí mhuileann méide nó muileann síneadh agus ar deireadh trí mhuileann dírithe;
–
bailchríoch fhuar ar mhandrail trí tharraingt ar bhinse nó rolladh (fuarlaghdú) i muileann piléir (próiseas Mannesmann nó Megaval). Leis na hoibríochtaí sin, tugtar an deis feadáin a fháil ó fheadáin the-rollta nó easbhrúite, a úsáidtear mar oibreacha garbha, ar lú a dtrastomhas agus a dtiús balla (ba cheart a thabhairt faoi deara gur féidir feadáin de thiús balla laghdaithe a tháirgeadh go díreach leis an bpróiseas Transval), agus feadáin ag a bhfuil lamháltais níos déine ar thrastomhas nó ar thiús balla. Cumhdaítear le hoibríochtaí fuaroibrithe freisin snasú bailchríche agus rollóra chun dromchlaí snasta a fháil (feadáin a bhfuil leibhéal íseal gairbhe acu) a bhfuil gá leo, mar shampla, le haghaidh seaic neomatacha nó sorcóirí hiodrálacha.
[...]’
[Aistriúchán neamhoifigiúil]
Dlí an Aontais Eorpaigh
An Cód Custaim
5
Foráiltear mar seo a leanas in Airteagal 60(2) de Rialachán (AE) Uimh. 952/2013 ó Pharlaimint na hEorpa agus ón gComhairle an 9 Deireadh Fómhair 2013 lena leagtar síos Cód Custaim an Aontais (IO 2013 L 269, lch. 1, agus ceartúchán IO 2016 L 267, lch. 2; ‘an Cód Custaim’), dar teideal ‘Éadáil tionscnaimh’:
‘Earraí a bhfuil níos mó ná tír nó críoch amháin bainteach lena dtáirgeadh, measfar gur de thionscnamh na tíre nó na críche ina ndearnadh an phróiseáil shubstainteach dheireanach nó an t‑oibriú substainteach deireanach orthu, a raibh údar leis an bpróiseáil nó an oibriú sin ó thaobh na heacnamaíochta de, i ngnóthas a fheistítear chun na críche sin, a mbeidh monarú táirge nua mar thoradh air nó ar chéim thábhachtach sa mhonarú í.’
6
Foráiltear le hAirteagal 62 den Chód sin, dar teideal ‘Tarmligean cumhachta’:
‘Tabharfar de chumhacht don Choimisiún [Eorpach] gníomhartha tarmligthe a ghlacadh i gcomhréir le hAirteagal 284 ina leagtar síos na rialacha faoina measfar go bhfuarthas earraí, a bhfuil cinneadh maidir le tionscnamh neamhfhabhrach ag teastáil ina leith chun bearta an Aontais dá dtagraítear in Airteagal 59 a chur i bhfeidhm, go huile i dtír nó i gcríoch amháin nó a meastar go ndearnadh an phróiseáil shubstainteach dheireanach nó an t‑oibriú substainteach deireanach orthu, a raibh údar leis an bpróiseáil nó an oibriú sin ó thaobh na heacnamaíochta de, i ngnóthas a fheistítear chun na críche sin, a bhfuil monarú táirge nua mar thoradh air nó ar céim thábhachtach sa mhonarú í, i dtír nó i gcríoch, i gcomhréir le hAirteagal 60.’
7
Leagtar amach in Airteagal 284 den Chód sin, dar teideal ‘An tarmligean a fheidhmiú’, na rialacha mionsonraithe don fheidhmiú sin.
Rialachán Tarmligthe 2015/2446
8
I bhfeidhmiú na cumhachta a thugtar dó le hAirteagal 62 den Chód Custaim, ghlac an Coimisiún Rialachán Tarmligthe 2015/2446.
9
Is é an teideal atá ar Iarscríbhinn 22-01 a ghabhann leis an Rialachán Tarmligthe sin ‘Réamhnótaí agus liosta d’oibriú substaintiúil nó de phróiseáil shubstaintiúil lena dtugtar tionscnamh neamhfhabhrach’. Áirítear san Iarscríbhinn sin cuid dar teideal ‘Réamhnótaí’, ar mar seo a leanas atá míreanna 2 agus 3 di:
‘(2) Cur i bhfeidhm na rialacha san Iarscríbhinn seo
2.1.
Tá na rialacha dá bhforáiltear san Iarscríbhinn seo le cur i bhfeidhm maidir le hearraí ar bhonn a n‑aicmithe sa [CC], chomh maith le critéir bhreise a bhféadfaí foráil a dhéanamh dóibh i dteannta na gceannteideal nó na bhfo-cheannteideal an [CC] a chruthaítear go sonrach chun críocha na hIarscríbhinne seo. San Iarscríbhinn seo tagraítear do cheannteideal nó d’fho-cheannteideal an [CC] arna fhoroinnt tuilleadh agus úsáid á baint as critéir den sórt sin mar “cheannteideal scoilte” nó “fo-cheannteideal scoilte”. [...]
Rialaítear aicmiú earraí laistigh de cheannteidil agus fo-cheannteidil [CC] leis na rialacha ginearálta maidir le léiriú an [CC] agus le haon Roinn, Caibidil agus Nótaí Fo-cheannteidil ábhartha a ghabhann leis an gCóras sin. Is cuid den Ainmníocht Chomhcheangailte na rialacha agus na nótaí sin, a leagtar amach in Iarscríbhinn I a ghabhann le Rialachán (CEE) Uimh. 2658/87 ón gComhairle [an 23 Iúil 1987 maidir leis an ainmníocht taraife agus staidrimh agus leis an gComhtharaif Chustaim (IO 1987 L 256, lch. 1)]. Chun an ceannteideal nó an fo-cheannteideal iomchuí a chinneadh le haghaidh earraí áirithe a leagtar amach san Iarscríbhinn seo, beidh feidhm mutatis mutandis ag na rialacha ginearálta maidir le léiriú an [CC] agus ag aon nóta maidir le Ranna, Caibidil agus Fo-cheannteidil a ghabhann leis an [CC], mura bhforáiltear a mhalairt san Iarscríbhinn seo.
[...]
(3) Gluais
Is féidir na rialacha príomhúla ar leibhéal na foroinne, nuair atá siad bunaithe ar athrú ar aicmiú taraife, a shloinneadh trí úsáid a bhaint as na giorrúcháin seo a leanas.
[...]
ACT: athrú ar an gceannteideal i gceist ó aon cheannteideal eile
[...]’
[Aistriúchán neamhoifigiúil]
10
I gCaibidil 73 den Iarscríbhinn sin tá tábla ina leagtar amach na príomhrialacha atá le cur i bhfeidhm chun tír nó críoch thionscnaimh na n‑earraí a luaitear inti a chinneadh agus a shainaithnítear de réir a gceannteideal nó a bhfo-cheannteidil sa CC, go háirithe an bhunriail is infheidhme maidir le feadáin agus píobáin, fhuartharraingthe nó fhuar-rollta, de chruach dhomheirgthe gan uaim, de thrasghearradh ciorclach a thagann faoi fho-cheannteideal 730441 den CC. Léitear an tábla sin mar a leanas:
‘Cód CC 2012
Tuairisc
Rialacha príomhúla
[...]
7304
Feadáin, píobáin agus próifílí tolla gan uaim, iad déanta as cruach nó as iarann (seachas iarann teilgthe)
Mar atá sonraithe d’fho-cheannteidil
– Píobán líne den chineál a úsáidtear le haghaidh píblínte ola nó gáis
7304 11
– – as cruach dhomheirgthe
ACT
[...]
– eile, arb é an trasghearradh ciorclach atá iontu agus iad déanta as cruach dhomheirgthe:
7304 41
– – é fuartharraingthe nó fuar-rollta (fuarlaghdaithe)
ACT, nó athrú ó phróifílí tolla atá faoi fho-cheannteideal 7304 49
7304 49
– – eile
ACT’
[Aistriúchán neamhoifigiúil]
An díospóid sna príomhimeachtaí, an cheist a tharchuirtear le haghaidh réamhrialú agus an nós imeachta os comhair na Cúirte Breithiúnais
11
D’allmhairigh Maxim Tubes Company Pvt. Ltd, cuideachta atá bunaithe san India, píobáin déanta as cruach teochríochnaithe ón tSín isteach sa tír sin, a thagann faoi fho-cheannteideal 730411 agus lena gcomhlíontar caighdeán ASTM A312. Rinneadh na píobáin sin a fhuarlaghdú ina dhiaidh sin san India trína bheith rollta, picilte, éighníomhaithe, ainéalta, coigeartaithe agus gearrtha, rud a d’fhág go raibh athrú toise ann. Rinneadh na píobáin a próiseáladh agus lena gcomhlíontar caighdeán ASTM A312 fós a onnmhairiú isteach san Aontas ag CS STEEL.
12
Le linn na tréimhse ó mhí Eanáir 2016 go mí na Nollag 2017, ghlac Celní úřad pro Olomoucký kraj (Riarachán Custaim Réigiún Olomouc, Poblacht na Seice) le sé dhearbhú chustaim arna dtaisceadh ag CS STEEL chun na píobáin déanta as cruach dhomheirgthe gan uaim de thrasghearradh ciorclach a scaoileadh i saorchúrsaíocht, a thagann faoi fho-cheannteideal taraife 730441 den CC, ar dearbhaíodh ina leith gur de thionscnamh na hIndia iad.
13
Tar éis cigireachta, tháinig an t‑údarás custaim náisiúnta ar an gconclúid gur de thionscnamh na Síne iad na píobáin sin agus, dá bhrí sin, rinne sé na dleachtanna custaim atá dlite a choigeartú, i gcomhréir le Rialachán Cur Chun Feidhme (AE) 2018/330 ón gCoimisiún an 5 Márta 2018 lena bhforchuirtear dleacht frithdhumpála chinntitheach ar allmhairí píobán agus feadán gan uaim áirithe déanta as cruach dhomheirgthe de thionscnamh Dhaon‑Phoblacht na Síne tar éis athbhreithniú éaga de bhun Airteagal 11(2) de Rialachán (AE) 2016/1036 ó Pharlaimint na hEorpa agus ón gComhairle (IO 2018 L 63, lch. 15).
14
Mheas an t‑údarás sin nach bhféadfaí tionscnamh na bpíobán sin a athrú ach amháin dá ndéanfaí na píobáin a mhonarú as earraí a thagann faoi cheannteidil eile den CC, amhail dramhaíl agus fuíoll cruach, faoi cheannteideal 7204, nó próifílí tolla, a thagann faoi fho-cheannteideal 730449.
15
Agus achomharc CS STEEL á éisteacht aici i gcoinne na gcinntí arna nglacadh ag an údarás custaim náisiúnta maidir leis an gcoigeartú sin, fiafraíonn Krajský soud v Ostravě – pobočka v Olomouci (an Chúirt Réigiúnach, Ostrava – Roinn Olomouc, Poblacht na Seice), arb í an chúirt a rinne an tarchur, maidir le bailíocht na bunrialach a bhaineann le tionscnamh na n‑earraí a thagann faoi fho-cheannteideal 730441 de CC a chinneadh, a leagtar amach in Iarscríbhinn 22-01 a ghabhann le Rialachán Tarmligthe 2015/2446, a mhéid, de réir na rialach sin, a thugtar stádas earraí de thionscnamh na tíre ina ndearnadh na hoibríochtaí sin d’earraí den sórt sin a eascraíonn as fuarlaghdú táirgí atá faoi fho-cheannteideal CC 730449, cé nach dtugtar tionscnamh den sórt sin do na hearraí sin le próiseáil den sórt sin ar tháirgí a thagann faoi fho-cheannteideal CC 730411.
16
I ndáil leis sin, tugann an chúirt a rinne an tarchur faoi deara gur léir ón mbunriail a bhaineann le tionscnamh earraí a aicmítear faoi fho-cheannteideal 730441 den CC a chinneadh, arna léamh i bhfianaise bhreithiúnas an 21 Meán Fómhair 2023, Stappert Deutschland (C‑210/22, EU:C:2023:693), go dtarlaíonn athrú tionscnaimh, go bunúsach, trí cheannteideal taraife a athrú nó trí fhuarlaghdú táirge a thagann faoi fho-cheannteideal 730449 den CC. De réir na cúirte sin, ós rud é gur cosúil gurb é an t‑aon difríocht ábhartha idir fo-cheannteideal 730449 agus fo-cheannteideal 730411 ná feidhm na bpíobán, d’fhéadfadh an bhunriail sin idirdhealú idirdhealaitheach a dhéanamh i leith táirgí próiseáilte a thagann faoi fho-cheannteideal 730411 den CC roimh an bpróiseáil.
17
Sna himthosca sin, chinn Krajský soud v Ostravě – pobočka v Olomouci (an Chúirt Réigiúnach, Ostrava – Roinn Olomouc) bac a chur ar na himeachtaí agus an cheist seo a leanas a tharchur chuig an gCúirt Bhreithiúnais le haghaidh réamhrialú:
‘An bhfuil an bhunriail maidir le tionscnamh a chinneadh mar atá leagtha síos i bhfo-cheannteideal 730441 den [CC], a leagtar amach in Iarscríbhinn 22-01 de Rialachán Tarmligthe [2015/2446], bailí a mhéid ar dá réir nach leordhóthanach iad a fhuarphróiseáil (fuarlaghdú) chun athrú tionscnaimh a dhéanamh ar phíobáin teo-chríochnaithe faoi fho-cheannteideal 730411 atá i gcomhréir le caighdeán A312 ASTM?’
18
Mar fhreagra ar iarraidh ar fhaisnéis ón gCúirt a bhaineann, inter alia, le tionchar na fuarphróiseála ar na píobáin lena mbaineann, thug an chúirt a rinne an tarchur faoi deara, ar an gcéad dul síos, go ndearnadh próiseáil shuntasach ar thoisí, ar struchtúr agus ar shaintréithe ábhar na bpíobáin sin agus, ar an dara dul síos, nach raibh a fhios aici an raibh saintréithe ag na píobáin sin lena bhfágtar go raibh siad inúsáidte mar phíblínte ola nó gáis.
An cheist a tharchuirtear
19
Lena ceist, fiafraíonn an chúirt a rinne an tarchur, go bunúsach, an bhfuil an bhunriail bailí i bhfianaise Airteagal 60(2) den Chód Custaim, sa mhéid nach bhforáiltear léi go bhféadfar píobáin fuarfhoirmithe faoi fho-cheannteideal 730441 den CC ó phíobáin faoi fho-cheannteideal 730411 den CC a mheas mar phíobáin de thionscnamh na tíre nó na críche ina ndearnadh a bpróiseáil dheireanach nó a n‑oibriú deireanach.
20
I ndáil leis sin, ba cheart a thabhairt faoi deara, de réir fhoclaíocht na bunrialach, go meastar gur de thionscnamh na tíre inar próiseáladh iad ó tháirgí a thagann faoi cheannteideal den CC eile nó trí fhuarlaghdú ar ‘phróifílí tolla a thagann faoi fho-cheannteideal 730449’ den CC iad feadáin agus píobáin a thagann faoi fho-cheannteideal 730441 den CC. Chinn an Chúirt, áfach, ina breithiúnas an 21 Meán Fómhair 2023, Stappert Deutschland (C‑210/22, EU:C:2023:693, mír 66), go bhfuil an riail sin neamhbhailí a mhéid a chuirtear cosc léi ar athrú an aicmithe taraife a eascraíonn as feadáin agus píobáin faoi fho-cheannteideal CC 730449 a phróiseáil ina bhfeadáin, píobáin agus próifílí tolla, gan uaim, iad déanta as cruach nó as iarann (seachas iarann teilgthe), fuartharraingthe nó fuar-rollta (fuarlaghdaithe) faoi fho-cheannteideal 730441 den CC ó charachtar táirgí de thionscnamh na tíre inar tharla an t‑athrú sin a thabhairt orthu sin.
21
Dá bhrí sin, dealraíonn sé, mar a thugann an chúirt a rinne an tarchur faoi deara, go bunúsach, go mbunaítear leis an mbunriail, arna léamh i bhfianaise an bhreithiúnais sin, difríocht sa chóireáil, maidir le tionscnamh a chinneadh, idir fuarphróiseáil feadán agus píobán a thagann faoi fho-cheannteideal 730411 den CC agus fuarphróiseáil feadán agus píobán a thagann faoi fho-cheannteideal 730449 den CC.
22
Faoi Airteagal 62 den Chód Custaim, tugtar de chumhacht don Choimisiún gníomhartha tarmligthe a ghlacadh lena leagtar síos rialacha ar dá réir a mheastar go ndearnadh an phróiseáil shubstaintiúil dheireanach nó an t‑oibriú substainteach deireanach ar earraí, a bhfuil údar léi ó thaobh na heacnamaíochta de, i ngnóthas a fheistítear chun na críche sin agus a bhfuil monarú táirge nua mar thoradh air nó a chomhfhreagraíonn do chéim thábhachtach sa mhonarú i dtír nó i gcríoch ar leith, i gcomhréir le hAirteagal 60 den Chód sin. Is é is cuspóir do na bearta sin a shonrú conas is gá na critéir theibí a leagtar amach san fhoráil dheireanach sin a léiriú agus a chur i bhfeidhm i gcásanna sonracha (breithiúnas an 21 Meán Fómhair 2023, Stappert Deutschland, C‑210/22, EU:C:2023:693, mír 52 agus an cásdlí dá dtagraítear).
23
Mar sin féin, tá feidhmiú na cumhachta sin ag an gCoimisiún faoi réir, mar is léir ó chásdlí socair na Cúirte, ceanglais áirithe a chomhlíonadh. Ní mór na cuspóirí a shaothraítear le rialachán tarmligthe a bheith de chineál chun údar a thabhairt lena ghlacadh, ní mór don rialachán tarmligthe sin an ceanglas cúiseanna a lua a fhorchuirtear ar ghníomh den sórt sin a chomhlíonadh agus níor cheart measúnuithe an Choimisiúin maidir le cinneadh thír thionscnaimh na dtáirgí a bhfuil feidhm ag an rialachán tarmligthe sin maidir leo a chur ó bhail mar gheall ar earráid dlí nó earráid fhollasach mheasúnaithe i bhfianaise Airteagal 60(2) den Chód Custaim (breithiúnas an 21 Meán Fómhair 2023, Stappert Deutschland, C‑210/22, EU:C:2023:693, mír 53 agus an cásdlí dá dtagraítear).
24
Ní mór, in aon chás, an tionscnamh sin a chinneadh trí thagairt a dhéanamh don chritéar cinntitheach maidir le ‘próiseáil shubstaintiúil dheireanach nó oibriú substaintiúil deireanach’ na n‑earraí lena mbaineann. Ní mór an léiriú sin féin a thuiscint mar thagairt don chéim den phróiseas táirgthe ina bhfaigheann na hearraí sin a bhfeidhm agus a n‑airíonna agus a gcomhdhéanamh sonrach, nach raibh ina seilbh acu roimhe sin agus nach n‑iarrtar ina dhiaidh sin athruithe suntasacha cáilíochta a dhéanamh orthu (breithiúnas an 21 Meán Fómhair 2023, Stappert Deutschland, C‑210/22, EU:C:2023:693, mír 54 agus an cásdlí dá dtagraítear).
25
Is é is aidhm don scrúdú breithiúnach ar fhiúntas forála gnímh amhail Iarscríbhinn 22-01 a ghabhann le Rialachán Tarmligthe 2015/2446, lena leagtar síos an bhunriail, a chumhdach an ndearna an Coimisiún, beag beann ar aon earráid dlí, earráid fhollasach mheasúnaithe agus Airteagal 60(2) den Chód Custaim á chur chun feidhme aige, ag féachaint don chás sonrach lena mbaineann (breithiúnas an 21 Meán Fómhair 2023, Stappert Deutschland, C‑210/22, EU:C:2023:693, mír 55 agus an cásdlí dá dtagraítear).
26
De réir chásdlí na Cúirte, ní mór don Choimisiún údar oibiachtúil a thabhairt le difríocht sa chaoi a gcaitear le próiseáil chomhchosúil, amhail an ceann a luaitear i mír 21 den bhreithiúnas seo, chun go bhféadfaí a chinneadh nach ndearna sé earráid den sórt sin (féach, chuige sin, breithiúnais an 23 Márta 1983, Cousin agus páirtithe eile, 162/82, EU:C:1983:93, mír 21, agus an 21 Meán Fómhair 2023, Stappert Deutschland, C‑210/22, EU:C:2023:693, mír 56).
27
Sa chás seo, áitíonn an Coimisiún gur gnách le comhlíonadh chaighdeán ASTM A312 d’fheadáin agus píobáin de thionscnamh na Síne, arna n‑allmhairiú isteach san India agus a thagann faoi fho-cheannteideal 730411 den CC a léiriú gur táirgí críochnaithe iad na táirgí sin cheana féin, nach bhféadfadh a bheith faoi réir próiseáil shubstaintiúil, a bhfuil údar léi ó thaobh na heacnamaíochta de, as a dtiocfadh athrú tionscnaimh.
28
Maíonn an institiúid sin freisin, go bunúsach, maidir le fuarphróiseáil feadán agus píobán a thagann faoi fho-cheannteideal 730411 den CC, a bhfuil d’éifeacht aici iad a athrú sa chaoi go dtagann siad faoi fho-cheannteideal 730441 den CC, nach dtugtar léi feidhm agus comhdhéanamh dóibh nach raibh acu roimhe sin, ós rud é gur tháinig na hathruithe cáilíochta deireanacha orthu le linn a bpróiseála te, rud a d’fhág gur aicmíodh iad faoin gcéad fho-cheannteideal. Is fíor go mbeadh athruithe do-aisiompaithe ar na táirgí sin i gceist le fuarphróiseáil den sórt sin ar na feadáin agus ar na píobáin sin, go príomha trína dtoise a laghdú gan cosc a chur lena n‑úsáid mar phíblíne gáis nó hidreacarbóin agus gan caighdeán ASTM A312 a chomhlíonadh, mar a aontaíonn na páirtithe leasmhara uile a chuir barúlacha faoi bhráid na Cúirte. Dá bhrí sin, bheadh an fhuarphróiseáil sin éagsúil le fuarphróiseáil oibreacha garbha feadán, ar táirgí leathchríochnaithe iad, a chumhdaítear le breithiúnas an 21 Meán Fómhair 2023, Stappert Deutschland (C‑210/22, EU:C:2023:693), agus a thagann faoi fho-cheannteideal 730449 den CC.
29
I ndáil leis sin, ba cheart a thabhairt faoi deara go dtugtar tuairisc ar na hearraí i bhfo-cheannteidil 730411 agus 730441 den CC, maidir leis an gcéad cheann de na fo-cheannteidil sin, mar phíobáin agus feadáin gan uaim, de chineál a úsáidtear le haghaidh píblínte ola nó gáis atá déanta as cruach dhomheirgthe agus, maidir leis an dara ceann de na fo-cheannteidil sin, píobáin agus feadáin gan uaim eile, de thrasghearradh ciorclach, atá déanta as cruach dhomheirgthe agus fhuartharraingthe nó fhuar-rollta (fuarlaghdaithe).
30
Dá bhrí sin, ní thagann na feadáin agus na píobáin faoi fho-cheannteideal 730411 de CC a thuilleadh agus bíonn siad in ann teacht faoi fho-cheannteideal 730441 de CC trí chaillteanas airíonna tipiciúla le haghaidh feadáin agus píobáin a úsáidtear le haghaidh píblínte ola nó gáis, rud nach gá go gcailltear airíonna astu a fhágann gur féidir iad a úsáid chun na críche sin.
31
Leanann sé ón méid sin roimhe seo, maidir le fuarphróiseáil feadán agus píobán a thagann faoi fho-cheannteideal 730411 den CC, a bhfuil d’éifeacht aige iad a athrú sa chaoi go dtagann siad faoi fho-cheannteideal 730441 den CC, cé go bhféadfadh athrú suntasach ar a n‑airíonna a bheith i gceist léi, nach n‑eascraíonn athrú as sin, ar an gcúis sin amháin, ar fheidhm agus ar chomhdhéanamh bunaidh na bhfeadán agus na bpíobán sin.
32
Ní chuirtear an measúnú sin ó bhail le freagra na cúirte a rinne an tarchur ar iarraidh na Cúirte ar fhaisnéis, a luaitear i mír 18 den bhreithiúnas seo, ar dá réir gur dócha go mbeidh tionchar suntasach ag fuarphróiseáil píobán a thagann faoi fho-cheannteideal 730411 den CC ar ghnéithe, ar struchtúr agus ar shaintréithe na bpíobán sin. Go bunúsach, ní léir ón bhfreagra sin go raibh fuarphróiseáil na bpíobán atá i gceist sna príomhimeachtaí chomh mór sin gur scoir na píobáin sin de bheith inúsáidte chun ola agus gás a iompar, nó gur athraíodh a gcomhdhéanamh. Os a choinne sin, deimhnítear measúnú den sórt sin leis an bhfíoras, tar éis na próiseála sin, go gcomhlíontar fós leis na píobáin sin caighdeán ASTM A312. Mar a áitíonn an Coimisiún, gan na páirtithe leasmhara eile a bheith ag teacht salach air, is fianaise í an chomhréireacht sin ar inúsáidteacht na bpíobán céanna mar sheolphíobán chun ola agus gás a iompar.
33
Sna himthosca sin, ní mór a mheas go bhfuil údar oibiachtúil leis an difríocht sa chóireáil a mhéid a bhaineann le tionscnamh a chinneadh, a bhunaítear leis an mbunriail, idir fuarphróiseáil feadán agus píobán a thagann faoi fho-cheannteideal CC 730411 den CC agus fuarphróiseáil feadán agus píobán a thagann faoi fho-cheannteideal 730449 den Chóras Comhchuibhithe. Dá bhrí sin, ní dhearna an Coimisiún earráid fhollasach mheasúnaithe agus an riail sin á glacadh aige.
34
I bhfianaise na mbreithnithe uile roimhe seo, is é an freagra ar an gceist a tharchuirtear nár nochtadh le scrúdú ar an gceist sin aon ghné lena ndéanfaí difear do bhailíocht na bunrialach.
Costais
35
Ós rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an tOchtú Dlísheomra) mar seo a leanas:
Níor nochtadh le scrúdú ar an gceist a tharchuirtear le haghaidh réamhrialú aon ghné lena ndéanfaí difear do bhailíocht na bunrialach is infheidhme maidir leis na hearraí a thagann faoi fo-cheannteideal 730441 den Chóras Comhchuibhithe um Thuairisciú agus um Chódú Tráchtearraí, dá bhforáiltear in Iarscríbhinn 22-01 a ghabhann le Rialachán Tarmligthe (AE) 2015/2446 ón gCoimisiún an 28 Iúil 2015 lena bhforlíontar Rialachán (AE) Uimh. 952/2013 ó Pharlaimint na hEorpa agus ón gComhairle maidir le rialacha mionsonraithe forálacha áirithe de Chód Custaim an Aontais.
Sínithe
(
*1
)	Teanga an cháis: an tSeicis.